पुरानी है कोठे-कानून की लड़ाई; अमेरिका में कोर्ट से खुलवाया ताला-लंदन में चकमा देकर कई साल चलाया
हाल ही में डच राजधानी एम्स्टर्डम की जान कहे जाने वाले 'रेड लाइट डिस्ट्रिक्ट' को शहर से बाहर बसाने की कवायद तेज हो गई है। दुनिया में वेश्यालयों का इतिहास सुमेरिया सभ्यता तक जाता है।
डच राजधानी एम्स्टर्डम में वेश्यालय को शहर से बाहर करने के लिए वहां पर विवाद छिड़ा हुआ है। इस रेड लाइट एरिया को शहर की जान कहा जाता है और स्थानीय लोग इसे यहां से हटाने का विरोध कर रहे हैं।
तीन महीने पहले अप्रैल 2023 में, एम्स्टर्डम काउंसिल ने रेड लाइट डिस्ट्रिक्ट को एमस्टर्डम से बाहर ले जाने को हरी झंडी दी थी। ‘डे वॉलन’ नाम का रेड लाइट एरिया शहर के सबसे बड़े टूरिस्ट प्लेस के रूप में जाना जाता है।
पूरे यूरोप से आती हैं सेक्स वर्कर, एक शाम की कमाई 20 हजार
सूरज ढलते ही ‘डे वॉलन’ लाल रोशनी में नहा उठता है। यहां 400 से भी ज्यादा कमरों वाला वेश्यालय है। यहां 75 फीसदी सेक्सवर्कर यूरोप के गरीब देशों से पैसा कमाने के लिए आती हैं। आमतौर पर सेक्सवर्कर एक रात में करीब 20 हजार रुपए कमा लेती है। इस समय एम्स्टर्डम में 7 हजार से ज्यादा सेक्सवर्कर हैं।
800 साल पुराना है वेश्यालय, इसे हटाने से गुस्सा हैं लोग
रेड लाइट एरिया को हटाने का जिम्मा एम्स्टर्डम की मेयर फेमके हलसेमा ने लिया है। उनके इस कदम का विरोध कर रहे लोगों का कहना है कि वह इसे अपनी राजनीति में नाक की लड़ाई का सवाल बना चुकी हैं।
13वीं सदी से एम्स्टर्डम का हिस्सा रहा रेड लाइट एरिया करीब 800 साल पुराना है। यह शहर के बीचोबीच करीब 6 हजार वर्ग मीटर क्षेत्र में फैला है।
वेश्यालय की ऐसी मार्केटिंग: 10 लाख आबादी वाले शहर में आए 1.8 करोड़ टूरिस्ट
फिलहाल स्थानीय लोगों को यह डर भी लग रहा है कि वेश्यालय को हटाने के बाद उनका नंबर आएगा। इस तरह यह मामला स्थानीय लोगों, यहां के प्रशासन और सेक्स वर्कर्स के बीच विवाद का मुद्दा बना हुआ है।
2008 में फेमके से पहले रहे मेयर ने रेड लाइट डिस्ट्रिक्ट का नाम बदलकर ‘डे वॉलन’ (De Wallen) कर दिया था। इसके बाद इसे टूरिज्म के नजरिए से ग्लोबल ब्रांड के रूप में पेश किया गया।
इसमें इतनी ज्यादा सफलता मिली कि टूरिस्ट की संख्या दिन पर दिन बढ़ने लगी। पिछले साल के आंकड़े बताते हैं कि एम्स्टर्डम में 1.8 करोड़ टूरिस्ट आए थे। जबकि इस शहर की कुल आबादी 10 लाख से भी कम है।
4000 साल से दुनिया में वेश्यालय, पहला इराक में बना था 
माना जाता है कि दुनिया में सबसे पहला वेश्यालय 4000 साल पहले खुला था। यह सुमेरिया में बना था। सुमेरियाई सभ्यता आज के इराक का हिस्सा थी। उस दौर में वेश्यालय शहर से थोड़ी दूर ऐसी जगह हुआ करते थे जहां पैसे के बदले सेक्स वर्कर्स की सर्विस मिलती थी।
दुनिया में पहले पेशे की शुरुआत करने वाले वेश्यालयों को समाज और कानूनों से लंबी लड़नी पड़ी है। दुनिया के अलग-अलग देशों में वहां के कानून के हिसाब से कहीं इनको मंजूरी मिलती तो कहीं विवाद होता रहा। 
टैक्स चोरी के आरोप में बंद हुआ दुनिया का सबसे बदनाम वेश्यालय
अमेरिकी प्रांत नेवादा के रेनो में 'मस्टैंग रेंच' पूरे देश में जाना-पहचाना वेश्यालय रहा। यह वेश्यालय 20वीं सदी में खोला गया था और वेश्यावृत्ति के गैरकानूनी होने के बावजूद यह खुलेआम ऑपरेट करता था। इसलिए इसका नाम काफी तेजी से अमेरिका और और दूसरे देशों तक भी फैल गया। अमेरिका में इसे बंद करने के लिए बहुत लोगों ने कोशिश की। इस पर कई मुकदमे दायर हुए, लेकिन यह हर कानूनी लड़ाई जीतता रहा। आखिरकार 1999 में इसे टैक्स चोरी के आरोप में बंद कर दिया गया।
अमेरिकी अधिकारियों ने वेश्यालय बंद किया तो कोर्ट जाकर ताला खुलवाया 
इसी तरह अमेरिका के सबसे पुराने वेश्यालयों में से एक 'द चिकन रैंच' भी था। 'द चिकन रैंच' टेक्सस में खुला और देश के सबसे पुराने वेश्यालयों में से एक था। 1970 के दशक में इस वेश्यालय और इसके ऑपरेटर्स पर टेक्सस के अखबार ने खबरों की सीरीज छापी।
इस वजह से 'द चिकन रैंच' का नाम देश भर के लोग जानने लगे। इन खबरों से मजबूर होकर टेक्सस के अधिकारियों को इस वेश्यालय के खिलाफ जांच शुरू करनी पड़ी और 1973 में इसे बंद कर दिया गया।
लेकिन इस वेश्यालय ने हार नहीं मानी और अदालत जाकर अपने दरवाजे लोगों के लिए फिर से खोल दिए। हालांकि 1977 में इसे बंद करने के लिए राज्य के कानून में बदलाव किया गया, तब जाकर इस पर ताला लगा।
खबर से जुड़े इस पोल में अपनी राय दें
लंदन के होटल में पुलिस को चकमा देकर कई साल चलाया लग्जरी वेश्यालय
इंग्लैंड में 19वीं सदी के अंत और विक्टोरियाई काल में एक महिला ने लंदन के फ्रेंकलिन होटल में एक लग्जरी वेश्यालय खोला। फैनी जॉनसन इस वेश्यालय को पुलिस और प्रशासनिक अधिकारियों की आंखों में धूल झोंककर चलाया करती।
कई साल तक सरकारी महकमों को इस बारे में कानोकान खबर नहीं हुई। लेकिन मुखबिरी के चलते इसे 1881 में बंद कर दिया गया और फैनी को गिरफ्तार कर लिया गया।
कई साल तक मुकदमे जीतकर लंदन में चलता रहा वेश्यालय डॉलीज
इसी तरह लंदन के सोहो में एक और मशहूर वेश्यालय डॉलीज (Dolly's) था। यह 1930 में खोला गया था। डॉलीज पर सरकारी अफसरों की शुरू से तिरछी नजर थी।
वे इस इलाके में वेश्यालय को बंद करना चाहते थे। इसलिए डॉलीज पर कई कानूनों के उल्लंघन के आरोप लगे। इन आरोपों के बाद डॉलीज पर कोर्ट में कई साल मुकदमे चले। लेकिन कई दशकों तक यह वेश्यालय मुकदमे जीतकर अपने आप को बचाने में सफल रहा।
इतने विवादों के बावजूद डॉलीज सोहो की कलरफुल लाइफ का अहम हिस्सा बना रहा। 1980 के दशक में ही अधिकारियों ने इसे बंद करने में सफलता हासिल की।
देश के सबसे ताकतवर लोग आते थे, अपराधियों से सांठगांठ के आरोप में हुआ बंद
नीदरलैंड्स के एम्सटर्डम का जाना-माना वेश्यालय याब युम (Yab Yum) 40 साल तक चलता रहा। यह अपनी खास सजावट और मेहमान नवाजी के लिए जाना जाता था। इसके क्लाइंट में देश के सबसे ताकतवर लोग शामिल थे।
15 साल पहले 2008 में इस पर ऑर्गनाइज्ड क्राइम को बढ़ावा देने का आरोप लगा और इसे बंद कर दिया गया। वेश्यालय बंद होने के बाद इसकी खूबसूरत इमारत को पहले म्यूजियम बनाया गया और बाद में एक लग्जरी होटल में बदल दिया गया।
भुतहा इमारत के लिए फेमस था पेरिस का वेश्यालय, हर तबके से आते थे ग्राहक
फ्रांस की राजधानी पेरिस में मौजूद कैफे एल एन्फर 19वीं सदी का जाना-माना वेश्यालय था। यह अपनी डरावनी इमारत, अलग किस्म की थीम और सजावट के लिए जाना जाता था। यहां हर तबके से ग्राहक आया करते। यहां होने वाले विवादों के कारण अधिकारियों पर इसे बंद करने का दबाव पड़ने लगा। इस पर कई कानूनी केस लाद दिए गए। इसे बंद करने का काफी विरोध हुआ और अदालत जाकर इस वेश्यालय ने अपने आपको बचाने की कोशिश की। कुछ साल तक ऐसा हुआ भी, लेकिन आखिरकार इस पर ताला लग गया।
एक्टर से नेता तक थे क्लाइंट, सजा काटने के बाद अमेरिका चली गई वेश्यालय की मालकिन
मैडम क्लाउडेज 20वीं सदी का पेरिस का महंगा वेश्यालय था। इसके क्लाइंट की लिस्ट में एक्टर से लेकर नेता तक सभी शामिल थे। इसकी मालकिन को इसे चलाने के लिए कई कानूनी पचड़ों का पार करना पड़ा। मैडम क्लाउडेज होटल की मालकिन को 1977 में कर चोरी और वेश्यावृत्ति के आरोप में गिरफ्तार किया गया।
जेल की सजा काटने के बाद वह अमेरिका चली गई। अमेरिका आकर उसने अपना आलीशान जीवन जीना जारी रखा। यहां भी वह हमेशा मीडिया की लाइमलाइट में बनी रही।